Správa 
o plnení strategických zámerov 
činnosti Sociálnej poisťovne 
v roku 2010

Úvod

	Cieľom materiálu je podať základnú informáciu o plnení jednotlivých strategických cieľov v roku 2010, vyplývajúcich zo strategických zámerov činnosti Sociálnej poisťovne na obdobie rokov 2009-2014. V septembri 2010 došlo k zmene na poste generálneho riaditeľa Sociálnej poisťovne a následne aj na viacerých vedúcich pozíciách Sociálnej poisťovne. Plnenie stratégie Sociálnej poisťovne sa tak uskutočňovalo v špecifických podmienkach daných okrem iného aj tým, že generálny riaditeľ Sociálnej poisťovne v súlade so zákonom stanovenou povinnosťou súbežne s odpočtom plnenia stratégie za rok 2010 predkladá aj novú stratégiu Sociálnej poisťovne na obdobie rokov 2011 – 2016. Účelom predmetného materiálu preto nie je hodnotiť jednotlivé realizované opatrenia vo väzbe na vytýčené strategické ciele obsiahnuté v existujúcej stratégii, ale poskytnúť o nich prehľad. 

Prioritná os č.1 – Klient

	V  roku 2010 bola vykonaná analýza územnej štruktúry siete pobočiek a ich vysunutých pracovísk, ich vybavenosti a funkčnosti, za účelom prehodnotenia dostupnosti jednotlivých činností zabezpečovaných Sociálnou poisťovňou pre svojich klientov a  s cieľom upraviť previazanosť pobočiek Sociálnej poisťovne na okresné štruktúry štátnej a verejnej správy a miestnej samosprávy. Jej výsledkom bolo zriadenie vysunutých pracovísk Sociálnej poisťovne v okresoch Malacky, Pezinok a Senec, ktoré zabezpečujú výkon nemocenského poistenia, dôchodkového poistenia, garančného poistenia, poistenia v nezamestnanosti, lekárskej posudkovej činnosti a výberu poistného.  Do novozriadených vysunutých pracovísk bola prevedená časť zamestnancov z pobočky Sociálnej poisťovne Bratislava – okolie a následne bolo zrealizované zlúčenie pobočiek Sociálnej poisťovne Bratislava a Bratislava – okolie do pobočky Sociálnej poisťovne Bratislava. V roku 2010 bol  spracovaný aj zámer na zlúčenie pobočiek Sociálnej poisťovne Košice a Košice – okolie do pobočky Sociálnej poisťovne Košice s plánovaným termínom realizácie v roku 2011.

	V konaniach o nároku na invalidný dôchodok boli v roku 2010 pre pobočky Sociálnej poisťovne schválené nové jednotné postupy pre zamestnancov útvarov dôchodkového poistenia a útvarov lekárskej posudkovej činnosti, ktoré zabezpečujú rýchlejšie vybavovanie nárokov klientov v zákonnej lehote na vydanie rozhodnutia.

	Za účelom vytvorenia širšieho priestoru pre uspokojovanie potrieb klientov v súvislosti s nárastom sociálnej agendy najmä povinnosťou predkladania potvrdení o poberaní dávok za predchádzajúci kalendárny rok boli v roku 2010 na vymedzené časové obdobie predĺžené úradné hodiny jednotne vo všetkých pobočkách Sociálnej poisťovne. 

	Sociálna poisťovňa rozšírila svoje služby pri poskytovaní informácií a poradenstva z oblasti dôchodkového poistenia a to novou formou poskytovania poradenstva, realizovanou organizovaním medzinárodných poradenských dní. V rámci medzinárodných poradenských dní domáci i zahraniční experti, zastupujúci partnerského nositeľa poistenia, poskytovali kvalifikované informácie týkajúce sa dôchodkového poistenia. Okrem spolupráce s rakúskym nositeľom dôchodkového poistenia PVA pri  realizácii Medzinárodných slovensko-rakúskych poradenských dní 19. mája 2010 v Bratislave poskytovala Sociálna poisťovňa poradenstvo aj v spolupráci s nemeckými nositeľmi poistenia na Medzinárodných slovensko-nemeckých poradenských dňoch 16. a 17. marca 2010 v Mníchove a recipročne  v dňoch 9. a 10. novembra 2010 aj v Bratislave. 

	Sociálna poisťovňa v rámci výkonu poradenských a konzultačných  činností vo veciach sociálneho poistenia vydala 9 druhov letákov, určených konkrétnym skupinám poistencov  a jednotlivým oblastiam sociálneho poistenia, ktoré boli klientom k dispozícii v pobočkách a vysunutých pracoviskách Sociálnej poisťovne a tiež aj na internetovej stránke Sociálnej poisťovne. Obsahom týchto informačných letákov boli najmä informácie o podmienkach nároku na dávky z jednotlivých podsystémov sociálneho poistenia, platenia poistného na sociálne poistenie, pracovnej neschopnosti a liečebnom režime a o postupoch pri uplatňovaní nároku na starobný dôchodok.

Prioritná os č.2 – Rozvoj Sociálnej poisťovne

	Rozvoj inštitúcie bol v roku 2010 smerovaný predovšetkým do oblasti zlepšenia organizácie práce a racionalizácie. V záujme zvýšenia výkonnosti a produktivity práce, ako aj posilnenia pracovnej kapacity a vytvorenia podmienok na racionalizáciu procesov v oblasti vykonávania exekučných zrážok z dôchodkových dávok bola v novembri 2010 realizovaná rozsiahla organizačná zmena v odbore dôchodkových dávok.

	Zohľadňujúc disponibilné finančné zdroje boli v roku 2010 zrealizované niektoré investičné aktivity v oblasti materiálovo-technického zabezpečenia a zlepšenia kvality pracovného prostredia. Bola dokončená novostavba prevádzkovej budovy pobočky Sociálnej poisťovne v Rimavskej Sobote. 

	V rámci výkonu poradenskej činnosti a kontaktu s klientom prostredníctvom call centra sa v roku 2010 Sociálna poisťovňa  zamerala najmä na zlepšovanie telefonických služieb klientom. Na základe vyhodnotenia získaných skúseností sa optimalizovala hlasová komunikácia prostredníctvom  internetu (tzv. IP telefónia) a počet zamestnancov call centra  sa takmer strojnásobil.

Prioritná os č.3  – Financie

	Vývoj celkovej úspešnosti výberu poistného a príspevkov na starobné dôchodkové sporenie v roku 2010 sa pohyboval od 90,88% v januári do 98,45% v decembri (hodnotu 95% nedosiahla len jedna pobočka). Ukazovateľ celkovej úspešnosti výberu poistného dosiahnutý v decembri 2010 je 98,45% a v porovnaní s ukazovateľom dosiahnutým v roku 2009 - 97,24% predstavuje zvýšenie o 1,20%.

	Sociálna poisťovňa aj v roku 2010 venovala zvýšenú pozornosť práci s pohľadávkami. Vo veci uplatnenia pohľadávok v exekučnom konaní za obdobie od 1. januára 2010 do 31. decembra 2010 Sociálna poisťovňa podala 56 529  návrhov na vykonanie exekúcie vo výške 54 957 055,53 €, z ktorých bolo uhradené 18 785 288,63 €, čo predstavuje viac ako 34%-nú úspešnosť. Oproti roku 2009, kedy bolo uplatnených 37 000 návrhov na vykonanie exekúcie vo výške 47 933 000 € s úhradou 12 930 000 € je to pozitívny trend vo vymáhaní poistného. Zefektívnilo sa aj využívanie splátkových kalendárov. Pri mandátnej správe došlo ale oproti roku 2009 k poklesu objemu vymožených pohľadávok o cca 13 percentuálnych bodov. 

	Na zabezpečenie integrovaného systému správy finančných tokov bol v roku 2010 uvedený do rutinnej prevádzky informačný systém SAP, ktorý rieši oblasti rozpočtu, logistiky, správy majetku, oblasť personalistiky, spracovania miezd a účtovníctva.

Prioritná os č.4 – Vnútorné procesy

	Aj v roku 2010 bola venovaná osobitná pozornosť rozvoju informačno-komunikačných technológií ako hlavnému podpornému nástroju ťažiskových procesov Sociálnej poisťovne.  V rámci elektronizácie štátnej správy pokračoval rozvoj elektronických služieb. 

	V záujme posilnenia pracovnej kapacity, najmä v oblasti vykonávania exekučných zrážok z dôchodkových dávok a vytvorenia podmienok na racionalizáciu procesov pri výkone dôchodkovej agendy, bola realizovaná rozsiahla organizačná zmena v odbore dôchodkových dávok. Bolo dopĺňané aplikačné programové vybavenie na výkon exekučných zrážok z dôchodkových dávok o ďalšie funkcionality.  V informatickej podpore na výkon zahraničnej agendy v oblasti dôchodkového poistenia bola rozšírená funkcionalita o evidovaní ďalších informácií.

	Pokračovala realizácia projektov Elektronických služieb pre nemocenské poistenie a lekársku posudkovú činnosť, spojených s optimalizáciou APV SYRIUS v rámci projektov OPIS (Operačný Program Informatizácia Spoločnosti), EESSI (Electronic Exchange of Social Security Information) – projekt elektronickej výmeny informácií sociálneho zabezpečenia, ako aj elektronického poskytovania údajov pre Program štátnych štatistických zisťovaní na roky  2009 až 2011. V rámci integrácie aplikácie SAP a APV SYRIUS bola v máji 2010 zrealizovaná a uvedená do produkčnej prevádzky dodávka centralizácie výplaty nemocenských dávok prostredníctvom účtu ústredia.

	V priebehu roku 2010 bola implementovaná aplikácia elektronického portálu určená na elektronickú komunikáciu so Sociálnou poisťovňou spôsobom interných a externých služieb. V apríli Sociálna poisťovňa uviedla do rutinnej prevádzky elektronickú službu – Individuálny účet poistenca. Prostredníctvom tejto služby má cez elektronický portál Sociálnej poisťovne takmer 80 tis. klientov, držiteľov grid karty, prístup k informácii o zmenách stavu individuálneho účtu, čím  získajú okamžitý prehľad o rozhodujúcich údajoch z jednotlivých oblastí sociálneho poistenia, ktoré o nich eviduje Sociálna poisťovňa. Existujúca aplikácia súčasne umožnila skrátenie lehôt na vybavovanie žiadostí o zaslanie informácie o zmenách stavu individuálneho účtu poistenca.
	Elektronický portál takisto sprístupnil službu Registračný list fyzickej osoby (zamestnávatelia  zasielajú elektronickou formou prihlášky, odhlášky a prerušenia poistenia), službu Mesačný výkaz poistného a príspevkov  (zamestnávatelia  prostredníctvom xml súborov alebo manuálnym vytvorením  mesačného výkazu vytvoria a zašlú podanie) a službu Saldokonto.  Koncom roka 2010 začali práce na vytvorení služby Žiadosť o vrátenie poistného a služby Registračný list zamestnávateľa. 
                            
	V roku 2010 boli zásadným spôsobom modifikované procesy vonkajšej, vnútornej a finančnej kontroly. Na základe organizačných zmien od 1. mája 2010 boli útvary kontroly pobočiek organizačne začlenené pod odbor poistného pobočiek a ukončili vykonávanie následných finančných kontrol a vnútorných kontrol v pobočke.